Komunikazzjoni mill-Kummissjoni lill-Kunsill u lill-Parlament Ewropew dwar il-Metodoloġija u t-Termini ta’ Referenza li għandhom jintużaw għall-analiżi mwettqa mill-esperti indipendenti fir-rigward tal-Istrutturi u l-Mekkaniżi għall-Kunsill Ewropew tar-Riċerka /* KUMM/2008/0526 finali */





[pic] | KUMMISSJONI TAL-KOMUNITAJIET EWROPEJ | Brussel 26.8.2008 KUMM(2008) 526 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW dwar il-Metodoloġija u t-Termini ta’ Referenza li għandhom jintużaw għall-analiżi mwettqa mill-esperti indipendenti fir-rigward tal-Istrutturi u l-Mekkaniżi għall-Kunsill Ewropew tar-Riċerka KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW dwar il-Metodoloġija u t-Termini ta’ Referenza li għandhom jintużaw għa ll-analiżi mwettqa mill-esperti indipendenti fir-rigward tal-Istrutturi u l-Mekkaniżi għall-Kunsill Ewropew tar-Riċerka INTRODUZZJONI Il-Kunsill Ewropew tar-Riċerka (KER), stabbilit taħt il-Programm Speċifiku “Ideat”, jiddefinixxi komponent xjentifiku ġdid tas-7 Programm Kwadru tar-Riċerka u tluq sinifikanti mill-attivitajiet Komunitarji ta’ riċerka tal-imgħoddi. B’appoġġ għar-riċerka esploratorja mwettqa minn timijiet individwali fuq il-bażi ta’ kompetizzjoni miftuħa madwar l-Ewropa bil-kriterju uniku tal-eċċellenza, għandu l-għan li jagħmel kontribut sostanzjali għall-iżvilupp tal-kapaċitajiet tar-riċerka tal-Ewropa fl-ogħla livell possibbli. Il-KER jirrifletti wkoll xejra innovattiva fit-tfassil istituzzjonali li ddaħlet bis-7 Programm Kwadru, li tinkorpora wkoll, pereżempju, l-Inizjattivi Teknoloġiċi Konġunti (JTIs) stabbiliti taħt l-Artikolu 171 tat-Trattat. Iġib miegħu innovazzjonijiet importanti fil-metodi ta’ implimentazzjoni permezz ta’ Kunsill Xjentifiku indipendenti u esekuzzjoni ta’ programm awtonomu permezz ta’ struttura ta’ implimentazzjoni apposta fil-forma ta’ Aġenzija Eżekuttiva tal-Kummissjoni. L-għanijiet u l-metodi ta’ implimentazzjoni l-ġodda introdotti mill-KER huma mmotivati minn naħa, mill-ħtieġa politika u ekonomika taż-Żona Ewropea tar-Riċerka u l-proċess ta’ Liżbona, fejn il-kapaċitajiet tal-Ewropa fir-riċerka esploratorja jitqiesu bħala ċentrali għall-prospetti futuri f’dinja globalizzata; u min-naħa l-oħra, mir-rieda tal-UE biex ittejjeb il-bażi istituzzjonali għall-implimentazzjoni tal-politika tagħha filwaqt li tiżgura l-effiċjenza u l-integrità fl-użu tal-fondi tal-Unjoni. Ir-responsabbiltà tal-Kummissjoni għall-implimentazzjoni tal-Programm Speċifiku “Ideat” hija kkombinata mad-dmir li tiżgura l-awtonomija u l-integrità kompleta tal-KER. Bl-għan li l-KER jkun ta’ suċċess bħala mudell ġdid għall-finanzjament ta’ riċerka tal-UE, għandu l-kapaċità jispira aktar progoress lejn ġestjoni aktar effettiva u esternalizzata mal-Programm Kwadru kollu. Dan huwa l-kuntest ta’ din il-Komunikazzjoni, li tippreżenta l-proposta tal-Kummissoni dwar il-metodoloġija u t-termini ta’ referenza li għandhom jintużaw għall-analiżi tal-istrutturi u l-mekkaniżmi tal-KER (minn issa 'l quddiem "l-analiżi"), kif tissemma fil-leġiżlazzjoni dwar is-7 Programm Kwadru. Hija twettaq l-impenn tal-Kummissjoni biex tipproponi tali Komunikazzjoni sa nofs l-2008[1]. L-GĦAN TAL-PROPOSTA TAL-KUMMISSJONI Il-prinċipji ewlenin li għandu jopera fuqhom il-KER - l-eċċellenza xjentifika, l-awtonomija, l-effiċjenza u t-trasparenza - ġew stabbiliti u kkonfermati matul id-dibattitu politiku li wassal għall-proposta tal-Kummissjoni għall-Programm Speċifiku "Ideat". Matul in-negozjati sussegwenti, li fihom il-Parlament Ewropew u l-Istati Membri esprimew appoġġ ġenerali għall-kunċett tal-KER, in-natura tal-istruttura ta’ implimentazzjoni tiegħu ġiet diskussa b’mod intensiv. Il-proposta tal-Kummissjoni li l-korp għandu jkun Aġenzija Eżekuttiva ġiet diskussa sostanzjalment u ġiet aċċettata, bil-kundizzjoni li tiġi evalwata aktar tard f'termini ta' rendiment, biex jiġi żgurat li l-KER ikun jista' jopera aktar fit-tul taħt l-aqwa kundizzjonijiet possibbli. L-implimentazzjoni u l-ġestjoni tal-attività ser jiġu riveduti u evalwati fuq bażi kontinwa sabiex jiġu vvalutati l-kisbiet tagħha u sabiex jiġu aġġustati u mtejba l-proċeduri abbażi tal-esperjenza. Fil-kuntest tal-analiżi interim imsemmija fl-Artikolu 7(2) tal-Programm Kwadru, ser titwettaq ukoll analiżi indipendenti tal-istrutturi u l-mekkaniżmi tal-KER, kontra l-kriterji tal-eċċellenza xjentifika, l-awtonomija, l-effiċjenza u t-trasparenza u bl-involviment sħiħ tal-Kunsill Xjentifiku. Dan ser jinkludi l-proċess u l-kriterji għall-għażla tal-membri tal-Kunsill Xjentifiku. l-analiżi ser tħares b'mod espliċitu lejn il-vantaġġi u l-iżvantaġġi ta' struttura bbażata fuq Aġenzija Eżekuttiva u struttura bbażata fuq l-Artikolu 171 tat-Trattat. Abbażi ta' din l-analiżi, dawn l-istrutturi u l-mekkaniżmi għandhom jiġu modifikati kif xieraq. Il-Kummissjoni ser tiżgura li l-ħidma preparatorja kollha meħtieġa, inkluża kwalunkwe proposta leġiżlattiva li hija tqis meħtieġa, titwettaq u tiġi ppreżentata lill-Parlament Ewropew u lill-Kunsill, kif meħtieġ mit-Trattat, bil-ħsieb ta' tranżizzjoni għal kwalunkwe struttura modifikata meħtieġa, kemm jista' jkun malajr. Għal dan il-għan il-Programm Kwadru ser jiġi adattat jew issupplimentat b'kodeċiżjoni skont l-Artikolu 166(2) tat-Trattat. Ir-rapport ta' progress imsemmi fl-Artikolu 7(2) tal-Programm Kwadru, li jsir qabel l-analiżi interim, ser jagħti l-konklużjonijiet inizjali dwar il-funzjonament tal-KER[2]. Il-Kummissjoni hija impenjata lejn it-twettiq tal-analiżi fuq il-bażi tal-evidenza u b’mod kompletament indipendenti u trasparenti, biex tassigura l-fiduċja u l-kunfidenza tal-partijiet interessati[3], u li tieħu l-passi meħtieġa, b’konsistenza mal-proċess meħtieġ u l-ġestjoni soda, biex tieħu azzjoni fuq il-konklużjonijiet tagħha. Għalhekk huwa essenzjali li l-analiżi għandha tikkonkludi bl-identifikazzjoni tat-titjib li jista’ jiġi implimentat fil-qafas tal-leġiżlazzjoni tal-UE u l-prassi amministrattiva. IL-QAGĦDA ATTWALI FL-IŻVILUPP TAL-KER Sar progress rapidu fl-istabbiliment tal-KER u fit-twaqqif tal-operazzjonijiet ta’ finanzjament tiegħu, u diġà nkiseb ħafna għarfien fir-rigward tal-effikaċja tal-istrutturi u l-mekkaniżi u l-interfaces mal-ambjent intern u estern. F’kooperazzjoni mal-Kummissjoni, il-Kunsill Xjentifiku ħadem b’impenn u enerġija minn Ottubru 2005 biex jiżviluppa l-istrateġija xjentifika tal-KER, li tinkludi l-iskemi tal-għotjiet u l-metodoloġija tal-analiżi inter pares , u biex jidentifika evalwaturi laterali tal-kwalità u l-esperjenza meħtieġa. Issa huwa importanti li nimxu ‘l quddiem lejn struttura stabbli u prevedibbli għall-medda t-twila taż-żmien, malajr kemm jista’ jkun. Għal din ir-raġuni, il-Kummissjoni tipproponi li torganizza l-analiżi ta’ nofs il-mandat kmieni kemm jista’ jkun, skont skeda li tippermettilha li titwettaq sostanzjalment fit-terminu tal-Parlament Ewropew attwali u li tintemm fit-terminu tal-Kummissjoni attwali. Kif ingħad fir-Rapport Annwali tal-Kummissjoni[4], il-KER twaqqaf uffiċjalment fit-2 ta' Frar 2007, permezz ta' Deċiżjoni tal-Kummissjoni[5], skont id-Deċiżjonijiet tal-Kunsill u tal-Parlament dwar is-7 Programm Kwadru[6] u r-Regoli għall-Parteċipazzjoni[7], u d-Deċiżjoni tal-Kunsill dwar il-Programm Speċifiku "Ideat"[8]. Il-Programm Speċifiku “Ideat” jiddefinixxi l-istruttura kumplessiva tal-governanza tal-KER, u jistipula r-rwoli tal-Kunsill Xjentifiku, struttura dedikata għall-implimentazzjoni u Kummissjoni, u jistipula li l-Kummissjoni hija responsabbli għall-implimentazzjoni tal-programm “Ideat” u biex tiġi ggarantita l-awtomija sħiħa u l-integrità tal-KER. Id-disinn u l-implimentazzjoni dettaljati kienu karatterizzati minn interazzjoni kreattiva u produttiva ferm bejn il-Kunsill Xjentifiku u s-servizzi tal-Kummissjoni, partikolarment fid-dawl tal-ħtieġa li jiġu aġġustati l-proċeduri li ma kinux iddisinjati b'konsidrazzjoni għall-KER. L-ewwel sena tal-operat (2007) kienet assoċjata mal-implimentazzjoni tal-iskema tal-“Għotja tal-Bidu” għall-investigaturi fil-proċess li jistabbilixxu l-indipendenza tagħhom. Is-sejħa tqieset bħala suċċess kbir mill-partijiet interessati esterni f’termini tal-għadd kbir ta’ applikazzjonijiet ipproċessati (aktar minn 9000), li rriżultaw fi kważi 300 għotja. Barra minn hekk, għadd ta’ Stati Membri ħabbru li se jużaw ir-riżultati tal-analiżi KER biex jiffinanzjaw riċerkaturi żgħażagħ li ma kinux appoġġati mill-KER minħabba restrizzjonijiet ta’ baġit. Fit-tieni sena seħħ tisħiħ tal-aġenda xejntifika biż-żieda tat-tieni skema ta’ "Għotja Avvanzata" għal investigaturi stabbiliti, indipendenti, kif ukoll żviluppi sostanzjali lejn il-ħolqien tal-Aġenzija Eżekuttiva. L-Aġenzija Eżekuttiva KER tinsab fl-istadju preparatorju. Id-Deċiżjoni tal-Kummissjoni li tistabbilixxi l-Aġenzija Eżekuttiva KER ġiet adottata fl-14 ta’ Diċembru 2007[9], wara li ngħatat l-opinjoni pożittiva dwar l-abbozz ta’ proposta mill-Kumitat Regolatorju tal-Istati Membri dwar l-Aġenziji Eżekuttivi u vot pożittiv mill-Kumitat tal-Baġit tal-Parlament Ewropew f'Novembru 2007. Huwa mistenni li f'Settembru 2008 il-Kummissjoni tadotta Att ta' Delegazzjoni u wkoll Deċiżjoni dwar in-nominazzjoni tal-membri tal-Kumitat ta' Direzzjoni. Sakemm jinħatar Direttur, qed isir eżerċizzju kbir ta' reklutaġġ għall-istaff tal-aġenzija, flimkien ta' żvilupp ulterjuri tal-operazzjonijiet u l-infrastruttura tal-aġenzija eżekuttiva taħt l-awtorità tad-DĠ għar-Riċerka. Ir-reklutaġġ għall-KER qed jitwettaq b’konsiderazzjoni għar-rekwiżiti speċifiċi tal-eċċellenza xjentifika; id-Direttur u l-ogħla livelli tal-korp ta’ ġestjoni jinħatru filwaqt li jitqiesu l-fehmiet tal-Kunsill Xjentifiku, kif speċifikati fil-Programm Speċifiku "Ideat". B'mod indipendenti mill-analiżi tal-istrutturi u l-mekkaniżmi, l-KER huwa ddiżinjat biex ikun “organizzazzjoni ta’ tagħlim”[10], li tiżviluppa u tadatta biex jiġi żgurat li tilħaq l-għanijiet tagħha b'mod effiċjenti u effettiv. F’dan l-ispirtu, il-Kummissjoni diġà ħadet passi biex taġġusta ċerti aspetti tal-implimentazzjoni fuq il-bażi tal-esperjenza inizjali, f’konsultazzjoni mal-Kunsill Xjentifiku. Barra minn hekk, u mingħajr preġudizzju għat-twettiq tal-analiżi ta’ nofs il-mandat u tar-riżultati tagħha, il-Kummissjoni qed tinvestiga l-possibbiltà li tieħu għadd ta’ passi ulterjuri biex ittejjeb sostanzjalment l-operazzjonijiet tal-KER permezz ta’ aġġustamenti tekniċi fi ħdan id-dispożizzjonijiet tal-leġiżlazzjoni eżistenti tal-Kunsill u tal-Parlament. L-oqsma li fihom jista’ jkun previst titjib ta’ din ix-xorta huma elenkati fl-anness. L-ORGANIZZAZZJONI U T-TWETTIQ TAL-ANALIŻI 4.1 L-għażla tal-esperti indipendenti Il-kredibilità tal-analiżi u tar-riżultati tagħha se tiddependi l-ewwelnett fuq l-integrità, il-firxa tal-għarfien u r-reputazzjoni tal-esperti magħżula biex iwettquha. Il-Kummissjoi tipproponi li taħtar Bord magħmul minn President u erba’ membri oħra, kif ukoll rapporteur, u l-partijiet ewlenin interessati għandhom jinżammu infurmati. . Il-Bord ikun stabbilit biex kumplessivament, jissodisfa l-kriterji ewlenin li ġejjin: - Għarfien espert tal-politika u l-ġestjoni tar-riċerka fuq il-livell nazzjonali, dak Ewropew u/jew dak internazzjonali; - Firxa ta’ kompetenzi biex il-Kunsill Ewropew tar-Riċerka jkun jista’ jiġi vvalutat minn perspettiva xjentifia, amministrattiva[11], ġuridika u kwalunkwe perspettiva xierqa oħra. Kriterji oħra li se jitqiesu fl-għażla tal-membri huma: - Bilanċ xieraq bejn l-entitajiet akkademiċi u partijiet interessati oħra (inklużi l-Fondazzjonijiet Ewropej tar-Riċerka) biex jiġi żgurat kemm l-għarfien istituzzjonali u wkoll il-kompetenza teknika; - Bilanċ xieraq bejn is-sessi; - Firxa wiesgħa u diversità tal-esperjenza madwar iż-Żona Ewropea tar-Riċerka. Il-Bord jista’ jiġi megħjun minn esperti addizjonali li, fuq talba tiegħu, jipprovdu informazzjoni u analiżi indipendenti speċjalizzata. 4.2 Ambitu L-analiżi se jkollha influwenza deċiżiva fuq il-ġejjieni tal-KER; trid tkun mifruxa biżżejjed biex tipprovdi konklużjonijiet definittivi. L-analiżi jeħtieġ li tqis ukoll il-livelli varji differenti ta’ leġiżlazzjoni u ta’ prattika leġiżlattiva li, flimkien mal-qafas ġuridiku tal-Aġenzija Eżekuttiva bħala l-istruttura ddedikata ta' implimentazzjoni jiddefinixxu jew jikkondizzjonaw il-modi ta' operat tal-KER. Dan se jkun ta’ importanza partikolari għall-identifikazzjoni ta’ fejn u kif it-titjib huwa meħtieġ, inkluż permezz ta’ tibdil fil-leġiżlazzjoni, u fl-eżaminar tal-vantaġġi u l-iżvantaġġi ta’ strutturi possibbli (eż. Aġenzija Eżekuttiva, struttura bbażata fuq l-Artikolu 171 tat-Trattat, jew kwalunkwe għażla oħra), peress li t-tħaddim ta’ kwalunkwe struttura se jkun affetwat mill-kuntest aktar wiesa’. Eżempji ta' interess partikolari jkunu: - Il-Programm Speċifiku “Ideat”, li jistabbilixxi l-istruttura essenzjali tal-KER[12], inter alia d-drittijiet u l-obbligi tal-Kunsill Xjentifiku u l-istruttura ddedikata għall-implimentazzjoni kif ukoll arranġamenti oħra ta’ implimentazzjoni, u l-leġiżlazzjoni dwar is-7 Programm Kwadru, inklużi r-Regoli tal-Parteċipazzjoni. - L-istrutturi varji li joperaw għat-teħid tad-deċiżjonijiet, għall-komunikazzjoni u għall-implimentazzjoni tal-programm (partikolarment il-Kunsill Xjentifiku, is-Segretarju Ġenerali tiegħu, u l-Kummissjoni), inklużi dawk definiti f'atti ġuridiċi subordinati għal-leġiżlazzjoni primarja, partikolarment id-Deċiżjoni tal-Kummissjoni li tistabbilixxi l-KER. - Il-kuntest aktar ġenerali tal-amministrazzjoni f’Istituzzjoni Komunitarja jew korpi Komunitarji, partikolarment ir-Regolament Finanzjarju u r-regolament applikabbli tal-Istaff, kif ukoll ir-regolamenti varji, il-linji gwida u l-prattiċi amministrattivi stabbiliti għall-implimentazzjoni ta' dawn l-atti.[13] Peress li l-KER huwa entità ġdida, li tinvolvi prinċipji u metodi differenti minn Programmi Kwadru preċedenti, huwa inevitabbli li tqajjem bosta sfidi ta’ implimentazzjoni fil-fażi tal-bidu. L-analiżi jkollha, għaldaqstant, tiddistingwi bejn dawn l-isfidi li huma tranżitorja u li għalihom instabu inkella qed jinstabu soluzzjonijiet, u kwistjonijiet li, min-naħa l-oħra, jistgħu jiġu attribwiti lil aspetti strutturali persistenti tal-KER u li se jkollhom impatt fuq it-tħaddim tiegħu fil-medda aktar fit-tul. L-analiżi trid takkomoda l-iżviluppi attwali fil-KER (pereżempju, l-passi lejn l-awtonomija amministrattiva tal-Aġenzija Eżekuttiva u l-proċess biex jinħatru membri futuri tal-Kunsill Xjentifiku), u tibbaża fuq l-evidenza kwantitattiva u kwalitattiva miġbura kif ukoll l-esperjenza miksuba, mill-bidu tal-ħidma tal-Kunsill Xjentifiku f'Ottubru 2005. Hija għandha wkoll, kif stabbilit fil-leġiżlazzjoni, tqis il-proċess u l-kriterji għall-għażla tal-membri tal-Kunsill Xjentifiku. Fid-dawl tal-importanza tal-politika Ewropea tar-riċerka u l-iżvilupp istituzzjonali tagħha, huwa imperattiv li r-rendiment tal-KER jiġi vvalutat skont punti ta' riferiment li jirriflettu l-ogħla standards ta' madwar id-dinja, partikolarment fir-rigward ta' aġenziji komparabbli fl-IStati Membri u pajjiżi avvanzati oħra madwar id-dinja, kif ukoll il-programmi ta' riċerka tal-UE li huma mmexxija mill-Kummissjoni. F’dan il-kuntest, l-esperjenza ta’ strutturi esterni oħra stabbiliti fil-kuntest tas-7 Programm Kwadru, bħall-JTIs jew f'oqsma relatati, bħall-Istitut Ewropew għall-Innovazzjoni u t-Teknoloġija (EIT) ukoll tkun relevanti. L-analiżi għandha tqis ukoll l-analiżi usa’ tal-Kummissjoni rigward l-istrutturi esterni, bħar-rapporti ta’ analiżi mħejjija għall-ewwel tliet snin tal-operat ta’ kull Aġenzija Eżekuttiva, kif ukoll il-verifiki dwar ir-rendiment tal-Aġenzija Eżekuttivi kollha, fosthom il-KER, li għandhom jiġu mnedija mill-Qorti tal-Awdituri matul l-2008, b’riżultati dwar is-sejbiet sa Diċembru 2008. 4.3 Metodi ħidma Sabiex jiġu żgurati l-firxa u l-profondità meħtieġa tal-evidenza, il-Kummissjoni tipproponi s-sistema ta’ "Kummissjoni ta' Inkjesta" li tinvoli l-eżaminar kunfidenzjali ta’ provi dokumentarji u orali li jistgħu jaslu minn firxa wiesgħa ta’ perspettivi ta’ partijiet interessati ewlenin, inkluż, pereżempju, il-Kunsill Xjentifiku KER; il-komunità tar-riċerka (is-settur akkademiku, l-istituti tar-riċerka, il-fondazzjonijiet tar-riċerka, l-industrija); L-Istati Membri; l-Istituzzjonijiet tal-UE; id-DĠ RTD u servizzi oħra tal-Kummissjoni. Il-metodi ta’ ħidma dettaljati se jitħallew f’idejn il-Bord innifsu, iżda huwa mistenni li l-Bord ikun jista’: - jitlob evidenza orali u bil-miktub mill-partijiet interessati; - janalizza evidenza eżistenti inklużi l-istudji ta’ monitoraġġ u analiżi dwar il-Programm Speċifiku “Ideat”; - iwettaq analiżijiet ad hoc, pereżempju ta’ informazzjoni statistika u ta’ dokumenti u analiżijiet rilevanti ta’ politika. Il-Kummissjoni se tipprovdi lill-Bord l-informazzjoni kollha meħtieġa u s-servizzi tal-Kummissjoni jistgħu, fuq talba tal-Bord, isejħu laqgħat ad hoc tal-esperti dwar kwistjonijiet partikolari. F’konsistenza mad-dispożizzjoni ta’ hawn fuq għall-involment sħiħ tiegħu, il-Kunsill Xjentifiku indika li biħsiebu jippreżenta sinteżi tal-esperjenza tiegħu sal-lum u suġġerimenti għat-titjib, b’konsiderazzjoni wkoll tal-aqwa prassi tal-Kunsilli ta’ Riċerka. 4.4 Kriterji Il-kriterji għall-evalwazzjoni ta’ nofs il-mandat – eċċellenza xjentifika, awtonomija, effiċjenza u trasparenza – jirriflettu prinċipji ewlenin li fuqhom huwa bbażat il-KER. It-taqsimiet li ġejjin janalizzaw u jipprovdu kummentarji dwar kull kriterju rispettivament. Għandu jiġi enfasizzat madankollu li dawn il-kriterji jridu jitqiesu wkoll b’mod olistiku peress li jinvolvu rekwiżiti li jinteraġixxu bejniethom; pereżempju, il-kwalità tal-ġestjoni xjentifika ma tista' tiġi sseparata minn konsiderazzjonijiet ta' effiċjenza. Il-kriterji għandhom jiġu applikati wkoll b’konsiderazzjoni għal punti ta' riferiment partikolari, pereżempju l-arranġamenti f'aġenziji tar-riċerka fl-UE inkella f'pajjiżi oħra avvanzati. Barra minn hekk, ir-rekwiżit fundamentali għall-integrità impekkabbli fl-operazzjonijiet tal-KER għandu jixpruna l-analiżijiet tal-kriterji individwali kollha. 4.4.1 Eċċellenza Xjentifika L-eċċellenza xjentifika u akkademika hija kemm għan li għandu jintlaħaq mill-KER kif ukoll motivazzjoni fl-isfond tal-aspetti kollha tal-operat tiegħu. Kwistjonijiet essenzjali li għandhom jitqiesu fl-analiżi għandhom jinkludu: - Il-KER kemm qed jirnexxielu jippromwovi l-eċċellenza xjentifika fiż-Żona Ewropea tar-Riċerka? - L-istrateġija, l-implimentazzjoni amministrattiva u l-eżekuzzjoni tal-programmi tal-KER kemm qegħdin jaħdmu fl-interessi tal-eċċellenza xjentifika? - Il-prinċipju tal-eċċellenza xjentifika huwa fil-fatt inkorporat fil-kultura u l-proċessi tal-KER? 4.4.2. Awtonomija L-awtonomija tinvolvi l-fatti li ġejjin li għandhom jitqiesu fl-analiżi: - Il-kundizzjonijiet tat-tħaddim tal-KER jippermettu li l-istrateġija xjentifika tkun determinata b'mod effettiv u indipendenti skont ir-rekwiżiti xjentifiċi? - L-istrateġija xjentifika mfassla b’mod indipendenti mill-Kunsill Xjentifiku tiġi rispettata bħala l-bażi għall-imlimentazzjoni minn struttura ddedikata tal-implimentazzjoni? - Il-kundizzjonijiet tal-operat tal-istruttura ddedikata tal-implimentazzjoni jippermettulha ssegwi b’mod strett, effiċjenti u bil-flessibbiltà meħtieġa, l-istrateġija xjentifika stabbilita mill-Kunsill Xjentifiku u r-rekwiżiti tal-Programm Speċifiku “Ideat”? - L-istrutturi u l-proċeduri stabbiliti mill-Kummissjoni għall-KER kemm huma adegwati biex jiggarantixxu l-awtonomija sħiħa tagħha fil-medda t-twila? 4.4.3 Effiċjenza Il-KER ma joperax biss bħala entità iżolata iżda bħala komponent tas-sistema Ewropea tar-riċerka. L-effiċjenza għalhekk tinvolvi konsiderazzjonijiet mhux biss tal-proporzjon tal-użu kumplessiv tar-riżorsi iżda wkoll tal-kapaċità tagħha li tuża dawn ir-riżorsi b’mod effikaċi, pereżempju li tiġbed l-aqwa applikanti u evalwaturi. Il-valutazzjoni tal-effiċjenza tiegħu għalhekk tqajjem mistoqsijiet bħal dawn: - L-infiq kumlessiv tal-KER fuq l-amministrazzjoni huwa fil-parametri stabbiliti għalih, u huwa konsistenti mal-aqwa prassi fl-aġenziji tar-riċerka madwar id-dinja? - Is-separazzjoni tal-kompiti bejn il-Kummissjoni u l-KER kemm jirnexxielha tevita b’mod effiċjenti d-duplikazzjoni tal-attivitajiet u sa fejn tippermetti l-operat effiċjenti tal-KER? - Ir-rwoli tal-atturi fl-istruttura ta’ governanza tal-KER (Kunsill Xjentifiku, Segretarju Ġenerali, Struttura Dedikata tal-Implimentazzjoni, Kummissjoni) u r-relazzjonijiet ta’ bejniethom, huma ddefiniti, distinti u akkoppjati tajjeb biżżejjed biex jinkisbu organizzazzjoni u ġestjoni effiċjenti ħafna? - Is-sistemi u l-proċeduri adottati mill-KER jippermettu l-ksib tal-għanijiet b'tali mod li jkun ekonomiku fl-użu tar-riżorsi (umani u finanzjarji)? - L-operazzjonijiet tal-KER (sejħiet, proposti, analiżijiet, għotjiet eċċ) huma sempliċi, flessibbli u faċli biżżejjed biex jintużaw u b'hekk jiġbdu l-aqwa applikanti u evalwaturi? 4.4.4 Trasparenza Il-KER huwa maħsub biex jopera b’livell għoli ta’ awtonomija u bl-ogħla standards ta’ integrità. F’dan il-kuntest, il-kunċett tat-trasparenza huwa pjuttost sempliċi biex wieħed jifhmu. Il-kwistjonijiet ewlenin li għandhom jiġu indirizzati huma: - Il-KER jikkomunika informazzjoni ta’ sustanza u ta' kwalità suffiċjenti biex iċ-ċittadini u partijiet interessati oħra jifhmu l-operazzjonijiet tiegħu u jkollhom kunfidenza fl-użu u l-kontroll effikaċi tal-baġit tiegħu? - Il-KER jipprovdi informazzjoni ta’ sustanza u ta’ kwalità suffiċjenti lill-Istituzzjonijiet tal-UE biex ikunu jistgħu jeżerċitaw ir-responsabbiltajiet tagħhom ta’ superviżjoni? 4.5 Skema u Riżultati mistennija F’konsistenza mal-għan li l-analiżi ssir malajr kemm jista’ jkun, din li ġejja hija skeda indikattiva: - Ħatra tal-esperti - Frar 2009 - L-ewwel laqgħa tal-bord ta’ esperti – Frar 2009 - Preżentazzjoni tal-evidenza orali u bil-miktub: Frar- Mejju 2009 - Rapport finali - Lulju 2009 - Tweġiba inizjali mill-Kummissjoni – Settembru 2009 Il-Bord se jħejji rapport finali li fih jipprovdi r-rakkomandazzjonijiet u l-konklużjonijiet. Dan għandu jinkludi analiżi u analiżi ta’ kemm huma adegwati l-istrutturi u l-mekkaniżmi eżistenti, jekk jeżistux xi nuqqasijiet u jekk humiex meħtieġa xi tibdiliet li jistgħu jitqiesu bħala "soluzzjonijiet tekniċi" (pereżempju aġġustament lill-mudel tal-Aġenzija Eżekuttiva) inkella li jistgħu jitqiesu bħala kwistjonijiet organizzattivi sostantivi u/jew ġuridiċi. Ir-riżultat tal-analiżi għandu jipprovdi l-ġustifikazzjonijiet għall-Kummissjoni, f’konsultazzjoni mal-Kumitat Xjentifiku, biex tagħti bidu għal kwalunkwe proposti leġiżlattivi meqjusa meħtieġa. KONKLUŻJONI L-analiżi tal-istrutturi u tal-mekkaniżmi tal-KER se jkollha influwenza deċiżiva fuq l-istruttura tal-KER fil-ġejjieni u għaldaqstant se tkun punt ta’ riferiment għall-iżvilupp tal-finanzjament tal-UE għar-riċerka fil-ġejjieni. Għalhekk huwa essenzjali li l-analiżi ssir kif jixraq u b’mod effikaċi, bl-appoġġ sħiħ tal-partijiet interessati, fosthom l-istituzzjonijiet tal-UE u l-Kunsill Xjentifiku. Din il-Komunikazzjoni tipproponi l-bażi u t-tqassim temporali għal analiżi li tkun infurmata tajjeb, b’firxa wiesgħa u imparzjali, u b’hekk tipprovdi sisien sodi li fuqhom jista’ jinbena l-ġejjieni aktar fit-tul tal-KE. Tidentifika wkoll għadd ta’ oqsma possibbli li fihom jistgħu jsiru aġġustamenti biex jittejjeb ir-rendiment tal-KER mingħajr ma jkunu ppreġudikati l-implimentazzjoni jew ir-riżultati tal-analiżi. Il-Parlament Ewropew u l-Kunsill huma mistiedna jipprovdu l-osservazzjonijiet tagħhom dwar il-metodoloġija proposta hawnhekk, sa Diċembru 2008, sabiex il-Kummissjoi tkun tista' tikkunsidrahom hija u tistabbilixxi l-mandat għall-analiżi indipendenti. Wara r-riżultati tal-analiżi, il-Kummissjoni se tieħu passi xierqa biex timplimenta l-konklużjonijiet tagħha filwaqt li tqis il-ħtieġa għall-kontinwità fl-operazzjonijiet tal-KER permezz ta’ kwalunkwe aġġustament meħtieġ. ANNESS MEZZI POSSIBBLI BIEX JITTEJJEB IR-RENDIMENT TAL-KER MINGĦAJR PREĠUDIZZJU GĦALL-ANALIŻI TAL-ISTRUTTURI U L-MEKKANIŻMI Kif indikat fit-Taqsima 3, mingħajr preġudizzju għat-twettiq tal-analiżi ta’ nofs il-mandat u tar-riżultati tagħha, abbażi tal-esperjenza tal-bidu, il-Kummissjoni diġà qed tqis għadd ta’ oqsma li fihom tista’ ttejjeb sostanzjalment l-operazzjonijiet tal-KER permezz ta’ aġġustamenti tekniċi lit-termini tal-implimentazzjoni u tal-ambjent operattiv fi ħdan id-dispożizzjonijiet tal-leġiżlazzjoni eżistenti tal-Kunsill u tal-Parlament. Dawn l-oqsma jinkludu: - Il- funzjonalità u ċ-ċarezza tal-interface bejn il-Kunsill Xjentifiku u l-istruttura ddedikata tal-implimentazzjoni. Jista’ jkun ukoll possibbli titjib fir-rigward tal-ispeċifikazzjoni ta’ arranġamenti biex tiġi żgurata r-rabta bejn il-Kunsill Xjentifiku, il-Kummissjoni u l-istruttura ddedikata tal-implimentazzjoni. Dan jista’ jinkludi raffinar ulterjuri tar-rwol tas-Segretarju Ġenerali tal-KER fir-rigward tal-Presidenza u l-Viċi Presidenza tal-Kunsill Xjentifiku u r-rwol tal-Brod imwaqqaf mill-Kunsill Xjentifiku, fejn il-Presidenti, il-Viċi Presidenti u s-Segretarju Ġenerali jiltaqgħu, u jistiednu wkoll lid-Direttur tal-istruttura ddedikata tal-implimentazzjoni. F’dan il-kuntest, dispożizzjonijiet fid-Deċiżjoni tal-Kummissjoni li tistabbilixxi l-KER jistgħu jiġu riveduti biex jiġi rikonoxxut il-ħin li l-President u l-Viċi Presidenti tal-Kunsill Xjentifiku jallokaw għal xogħol tal-KER. Meta dan isir, ir-riskju tal-kunflitt tal-interessi, li pereżempju jista' jirriżulta minn sussidju effettiv tal-KER mill-organizzazzjonijiet ospitanti tal-President u tal-Viċi Presidenti, għandu jitqies, flimkien mad-dispożizzjonijiet għar-responsabbiltà tal-Kunsill xjentifiku, li tinkludi l-kodiċi ta' mġiba u l-obbligi tar-rappurtar. - L-għażla u l-ħatra tar-reviżuri laterali. Fid-dawl tal-ambitu xjentifiku wiesa’ tal-attivitiajiet tal-KER u l-ħtieġa għal għadd kbir ta’ reviżuri, l-użu tajjeb tar-riżorsi jirrikjedi li dawn il-proċeduri jkunu sempliċi u flessibbli kemm jista' jkun, konsistenti mal-prattika amministrattiva t-tajba u mal-ġestjoni finanzjarja. Jistgħu jkunu possibbli simplifikazzjonijiet fir-rigward kemm tal-għażla tal-esperti, fejn jeżistu xi ambigwitajiet fir-rwol tal-Kunsill Xjentifiku u l-Kummissjoni fir-rigward tal-għażla tal-esperti għall-analiżi tal-proposti tar-riċkera u wkoll rigward il-ħtieġa li l-Aġenzija Eżekuttiva tħejji deċiżjoni tal-Kummissjoni għal kull espert maħtur u fil-proċessi tal-ħatra u tal-ħlas. - L-ipproċessar tal-għotjiet. Għall-proposti ta’ riċerka esploratorja, meta x-xogħol minnu nnifsu mhux prevedibbli f'termini ta' riżultati, il-prinċipju tal-KER huwa li jevita "negozjar" dwar l-għotjiet, li huma offerti fuq il-bażi tal-approvazzjoni tal-proposta, u l-ispeċifikazzjoni tal-baġit xieraq, mill-bord tal-analiżi inter pares (wara deċiżjoni tal-għażla). Jista’ jkun xieraq li jiġu riveduti l-obbligi tar-rendiment tal-Investigatur Prinċipali sabiex jiġi żgurat li, fiċ-ċirkostanzi kollha, fejn l-analiżi inter pares tnaqqas il-baġit ma jkunx hemm rekwiżiti mandatorji li d-deskrizzjoni ta-xogħol tiġi adattata. - Il-modifikar tal-għodod tal-IT tal-FP7 għall-ħtiġijiet tal-KER. Fl-istadji bikrin tal-implimentazzjoni tas-7 Programm Kwadru, li nzertaw fl-istess żmien tal-bidu tal-KER, dan tal-aħħar kellu bilfors jistrieħ fuq l-użu ta’ għodod u konfigurazzjonijiet standard tas-7 Programm Kwadru kollu kemm hu. Maż-żmien, il-Kummissjoni se tqis kif dawn l-għodod – pereżempju s-sistema elettronika għall-preżentazzjoni tal-proposti (EPSS) jistgħu jiġu kkonfigurati speċifikament għall-attivitajiet tal-KER biex jittejbu kemm l-effiċjenza u l-awtonomija, b'tali mod li jkun konsistenti mal-ekonomija u l-effiċjenza tas-7 Programm Kwadru kollu kemm hu. [1] “Fil-kuntest tar-rapport dwar il-progress imsemmi fl-Artikolu 7(2) u li jippreċedi l-analiżi interim, il-Kummissjoni ser tippreżenta lill-Parlament Ewropew u lill-Kunsill sa nofs l-2008 Komunikazzjoni dwar il-metodoloġija u t-termini ta' referenza li għandhom jintużaw għall-analiżi li għandha titwettaq minn esperti indipendenti rigward l-istrutturi u l-mekkaniżmi tal-KER. Jekk ikun meħtieġ il-Kummissjoni ser tippreżenta proposta għall-adattament tal-Programm Kwadru.” (ĠU L 412; 30 12 06). [2] Deċiżjoni tal-Kunsill dwar il-programm speċifiku:Ideat li timplimenta s-Seba' Programm Kwadru (2007-2013) tal-Komunità Ewropea għall-attivitajiet ta' riċerka, żvilupp teknoloġiku u dimostrazzjoni. (2006/972/KE) ĠU L 54, p.88, 22.2.2007. [3] L-analiżi se ssir f’konformità mal-istandards ta’ analiżi stabbiliti mill-Kummissjoni: "Responding to strategic needs: [Nirrispondu għall-ħtiġijiet strateġiċi] reinforcing the use of evaluation" [insaħħu l-użu tal-evalwazzjoni] SEC(2007)213. [4] Rapport Annwali dwar l-operazzjonijiet u t-twettiq tal-għanijiet tal-Kunsill Ewropew għar-Riċerka kif stabbiliti fil-Programm Speċifiku "Ideat" fl-2007, COM(2008)473. [5] 2007/134/KE; ĠU L 57, 24.02.2007, p. 14. [6] 1982/2006/KE tat-18.12.06, ĠU L 412, 30.12.2006, p.1. [7] 1906/2006/KE tat-18.12.06, ĠU L 391, 30.12.2006, p.1. [8] 2006/972/KE tad-19.12.06, ĠU L 400, 30.12.2006 p.243 u corrigendum ĠU L 54, 22.2.2007, p.81. [9] Id-Deċiżjoni tal-Kummissjoni tal-14 ta’ Diċembru 2007 li tistabbilixxi l-Aġenzija Eżekuttiva tal-Kunsill Ewropew għar-Riċerka għall-ġestjoni tal-programm speċifiku Komunitarju Ideat fil-qasam tar-riċerka fil-fruntieri tal-għarfien b’applikazzjoni tar-Regolament tal-Kunsill (KE) Nru 58/2003 ĠU L 9 p.15, 12.1.2008. [10] F’konformità mad-dispożizzjonijiet tal-Programm Speċifiku: “…[..] L-implimentazzjoni u l-ġestjoni tal-attività ser jiġu riveduti u evalwati fuq bażi kontinwa sabiex jiġu vvalutati l-kisbiet tagħha u sabiex jiġu aġġustati u mtejba l-proċeduri abbażi tal-esperjenza.” [11] Inklużi pereżempju l-kontroll finanzjarju organizzattiv inkella l-verifika interna, eċċ. [12] “[...] f'Kunsill Xjentifiku indipendenti li huwa magħmul minn xjentisti, inġiniera u akkademiċi tal-ogħla reputazzjoni, li jirrappreżentaw il-komunità tar-riċerka Ewropea fl-istruttura kollha tagħha, appoġġat minn struttura ta' implimentazzjoni effiċjenti u kosteffettiva dedikata li tkun tiġi stabbilita bħala Aġenzija Eżekuttiva.), [13] Il-politika tal-KER fir-rigward tal-persunal u fir-rigward tar-reklutaġġ huma rregolati mid-dispożizzjonijiet tal-Kundizzjonijiet għal impjegati oħra tal-Unjoni Ewropea (ĠU L 056, 04/03/1968 P.0001-0007). Dawn il-kundizzjonijiet, li ġew affermati mill-ġdid f’diversi okkażjonijiet mil-leġiżlatur, huma l-bażi għal kwalunkwe strument tal-UE ta' appoġġ għar-riċerka, inklużi l-JTI, kemm jekk dan isir permezz ta' aġenzija eżekuttivi kif ukoll jekk dan isir permezz ta' struttura skond l-Artikolu 171.